三月十九日同仲豫兄長率崔遐紹趙漢英游朱園放魚
作者：蘇過
朝代：宋

paragraphs: 何人潰溪流，忽作瓴建屋。
不知幾魚蝦，生斃此枯瀆。
纖纖躍泥沙，濡沫曾不足。
雖求升斗活，終困螻蟻毒。
眷余二三子，行春訪脩行。
危橋得小憩，涸鮒哀窮蹙。
汲井叩鄰里，捐金勸僮僕。
好生人所欣，稚子助擥掬。
要令徙窟宅，終免愧口腹。
瓶罌得千尾，不滿百錢贖。
勿輕其微細，有如異草木。
蟻蜂雜君臣，蝸角載蠻觸。
君看長平戰，一舉百萬覆。
擾擾大塊中，鉅細同倚伏。
達人齊萬物，愚士蔽一曲。
慎勿廢此言，小惠何足錄。